დაანოდება

დაანოდება, ანოდირება, ელექტროქიმიური ოქსიდირება — დამცავი ოქსიდური ფურჩის წარმოქმნა ლითონის ზედაპირზე ელექტროლიზით. ელექტროლიტში ჩაყურსულ ნაკეთობას შეუერთებენ დენის წყაროს დადებითად დამუხტულ ელექტროდს (ანოდს), რის შედეგად წარმოიქმნება 1-იდან 200 მკმ სისქის ფურჩი, რომელიც ლითონს კოროზიისაგან იცავს. ფურჩს აქვს ელექტროსაიზოლაციო თვისებები, ამასთან, იგი კარგი ფუძეა ლაქ-საღებავის დანაფარისათვის. დაანოდებით შეიძლება ალუმინისა და მისი შენადნობებისაგან დამზადებულ ნაკეთობათა დეკორატიული მოპირკეთება, აგრეთვე ალუმინისა და ზოგიერთ შენადნობზე მინანქრისებრი დანაფარის წარმოქმნა. დაანოდებას მიმართავენ მაგნიუმის შენადნობების კოროზიისაგან დასაცავად; ტიტანის შენადნობების ანტიფრიქციულობის ასამაღლებლად; ნიობიუმის, ტანტალისა და სხვა ლითონებისაგან დამზადებული რადიოელექტრონული აპარატურის დეტალებზე დანაფარის წარმოსაქმნელად; იყენებენ აგრეთვე თვითმფრინავებისა და რაკეტების მშენებლობაში, ხელსაწყოთმშენებლობაში, რადიოელექტრონიკაში და სხვა.

ლიტერატურა

კატეგორია:მეტალურგიული პროცესები